Il‐Ħadd, 24 ta' Diċembru: fil‐11:00 p.m., Monsinjur Arċisqof mexxa t‐talba tal‐Liturġija tas‐Sigħat fil‐Quddiesa ta' Nofsillejl fis‐Solennità tat‐Twelid ta' Sidna Ġesù Kristu, fil‐Katidral tal‐Imdina. Omelija tal-Arċisqof Charles J. Scicluna – Fil-Katidral ta' San Pawl, l-Imdina F'dawk l-inħawi kien hemm xi ragħajja fir-raba', għassa mal-merħla tagħhom bill ejl u dehrilhom anġlu tal-Mulej. Il-glorja tal-Mulej iddiet madwarhom u qabadhom biża' kbir. Iżda l-anġlu qalilhom: "Tibżgħux, għax araw, qiegħed inħabbrilkom ferħ kbir, ferħ li se jkun għall-poplu kollu. Illum, fil-belt ta' David, tweldilkom Salvatur" (Lq 2, 10). Ħadd ma jagħti tort lil dan il-grupp ta' ragħajja li, għassa mal-merħla tagħhom billejl, jidrilhom anġlu tal-Mulej u tiddi madwarhom il-glorja tal-Mulej. Ir-reazzjoni tagħhom hija reazzjoni ta' biża'. "U qabadhom biża'" (v. 9). Fl-iskrittura, meta l-bniedem jiltaqa' mad-Divin, il-biża' tkun l-ewwel reazzjoni instintiva. Tant hu hekk li f'din ir-reazzjoni hemm diġà distanza bejn il-bniedem u Alla u ħafna drabi l-preżenza tal-Mulej tqanqal fina l-bnedmin, il-konsapevolezza tal-indenjità tagħna. Ħalli nfakkarkom x'ġara. Nagħmlu ftit fast forward, prattikament 30 sena wara din il-ġrajja. Meta Ġesù jiltaqa' ma' Xmun Pietru iltaqa' miegħu, skont l-Evanġelju ta' San Luqa f'burdata ħażina għax kien għamel lejl jistad u ma qabad xejn. U Ġesù jgħidlu: "Inti kala x-xbiek". U dana jgħidlu: "La qed tgħidli, nobdik". U qabad ħafna ħut. U l-Evanġelju ta' San Luqa fil-kapitlu 5 jkompli: "Xmun Pietru kif ra dan, dik il-qabda ħut li ma kienx qed jippretrendiha ta' sajjied espert, inxteħet f'riġlejn Ġesù u qallu: "Tbiegħed minni, tbiegħed minni, Mulej, għaliex jiena raġel midneb" (ara Lq5, 4-8). Għax baqgħu tassew mistagħġba kemm hu u kemm dawk kollha li kienu miegħu għal dik il-qabda ħut li qabdu. U hekk ukoll ġralhom Ġakbu u Ġwanni, ulied Żebedew, li kienu sħab Xmun. Imbagħad Ġesù qal lil Xmun 'tibżax, tibżax, minn issa 'l quddiem tkun taqbad in-nies' (v. 10). Ir-ragħajja kellhom l-istess esperjenza fit-twelid ta' Ġesù, kellhom kuntatt mad-Divin, kellhom kuntatt mal-Mulej u qabadhom biża' kbir. Imma jirċievu l-istess stedina li kellu jirċievi Pietru mingħand Ġesù stess 30 sena wara. "Tibżgħux". Il-kelma 'la tibżax' hija d-deċiżjoni ta' Ġesù li jkun magħna, li jkun wieħed minna. Hekk ukoll kien ġralu missier Ġwanni l-Battista meta deherlu l-anġlu Gabrijel u qallu li se jkollu tifel: "Tibżax, Żakkarija, għax it-talba tiegħek instemgħet" (Lq 1, 13). Hekk ukoll ġralha Marija meta l-istess anġlu Gabrijel qalilha bil-proposta tal-Mulej li tkun l-omm ta' Ġesù. "Tibżax, Marija għax inti sibt grazzja quddiem Alla. Ara inti se tnissel fil-ġuf u jkollok iben u ssemmih Ġesù" (v. 31). Din il-biża' tal-umanità mhijiex xi ħaġa negattiva. Tant hu hekk li l-Madonna stess, meta żżur lil Eliżabetta, fl-innu tagħha li aħna nafuh bħala l-Magnificat tgħid: "Il-ħniena tiegħu tinfirex f'kull żmien fuq dawk li jibżgħu minnu" (v. 50). Imma l-Mulej ma jixtieqx li jitbiegħed minna. Ma jobdix lil Pietru, lanqas lilna meta konxji li aħna midinbin u fl-għanja ta' Indrì Schembri ngħidulu: "Ħallih għalina l-biki għax aħna l-midinbin" (Innu: Ninni la tibkix iżjed). Hu ma jgħidilniex 'għandkon raġun' imma jgħidilna 'tibżgħux'. Dik il-kelma 'la tibżax' hija d-deċiżjoni ta' Ġesù li jkun magħna, li jkun Għimmanu-El, li jkun wieħed minna. Veru li jkun wieħed minna f'kollox barra d-dnub imma aħna, li aħna midinbin u li ngħidulu 'tbiegħed minna', din il-ħaġa ma jaċċettahiex. Il-volontà soda tal-Mulej, ir-rieda qawwija tiegħu, hija li jkun magħna, li jħenn għalina, li jiġi biex jifdina. Wara kollox, aħna wkoll, bħar-ragħajja, inħossuna 'l bogħod minn Alla, imma Alla jipprova jimla dan l-abbiss billi jsir wieħed minna u din hija l-festa kbira li ġabitna hawn illum. Ġralhom l-istess is-sajjieda ta' Kafarnahum meta rawh sabiħ u glorjuż fit-trasfigurazzjoni. "La tibżgħux" (Mt 17, 7) jgħidilhom Ġesù għaliex, għalkemm rawh fil-glorja tiegħu, għad iridu jarawh ukoll fuq is-salib. "Le, merħla ċkejkna, tibżgħu xejn" (Lq 12, 32). Kemm huma sbieħ dawn il-kelmiet ta' Ġesù fil-kapitlu 12 ta' San Luqa. "Le, merħla ċkejkna, tibżgħu xejn". Illum l-istedina li għamlilna l-Mulej biex ma nibżgħux, tisfidana biex niftħu qalbna 'l xulxin, biex niftħu qalbna għalih. Wara kollox, ma nistgħux niftħu qalbna għal Alla mingħajr ma niftħu qalbna għall-proxxmu, mingħajr ma niftħu qalbna għal xulxin, aħna min aħna, aħna ta' liema kulur aħna, kemm tal-ġilda u kemm kuluri oħrajn. Il-Mulej, meta jħares lejna, ma jwaħħal l-ebda tikketta, ma jwaħħal l-ebda label; aħna nwaħħlu l-labels fuq xulxin. Kulħadd għandu kollezzjoni ta' labels li waħħallu l-proxxmu ma dahru. Kultant aħjar ma tinżax il-ġlekk biex ma taqrahomx. Lesti noffrulu maxtura lill-Mulej f'dan il-Milied? Imma l-Mulej, meta jħares lejna, jieħu grazzja magħna kif aħna u jipprova jistedinna biex nintrefgħu. "Tibżgħxz għax arawni qiegħed inħabbrilkom ferħ kbir, ferħ li se jkun għall-poplu kollu [...] U bħala sinjal ikollkom dan: issibu tarbija mfisqija u mimduda f'maxtura" (Lq 2, 10.12). Dan huwa s-sinjal. Il-maxtura hija l-ambjent tal-akkoljenza, li laqa' lil Ġesù. Aħna, biex nuża' espressjoni tal-Papa Franġisku, lesti noffrulu maxtura lill-Mulej f'dan il-Milied? Il-maxtura hija l-post minn fejn jieklu l-annimali imma f'Isaija hija s-sinjal tal-fedeltà: "jgħarfu l-maxtura ta' sidhom" jgħid fl-ewwel kapitlu. U qed jirreferi għall-għoġol u l-ħmar u għalhekk qegħdin fil-presepu. Aħna Betlehem ma nafux eżattament x'kien hemm imma la kien hemm maxtura, xi ħadd jiekol kien hemm żgur. U Isaija jsemmi l-għoġol u l-ħmar li jagħrfu l-maxtura ta' sidhom imma Israel le, ma jridx (Is 1, 3). Aħna rridu nkunu ma' dawk li jagħrfu l-maxtura ta' sidhom, irridu nkunu fidili lejn din l-istedina biex ma nibżgħux mit-toqol tal-ħajja u minn dak kollu li nġorru fina, fostna, individwalment u bħala soċjetà. Il-Mulej illum qed jinsisti magħna: 'tibżgħux'. Aħna forsi nkunu ttentati ngħidulu 'tbiegħed minna, ħallina kwieti. Toqgħodx tindaħal iżżejjed'. "La tibżax, la tibżax". O Mulej, agħtina l-grazzja biex ma nibżgħux, agħtina l-grazzja niftħu l-qalb tagħna għalik għax meta niftħuha għalik, niftħuha wkoll għal xulxin. Arċisqof ta' Malta
Ma nistgħux niftħu qalbna għal Alla mingħajr ma niftħu qalbna għal xulxin